b'\n_START_ARTICLE_\nAhmad Sa\xe2\x80\x99dat\n_START_PARAGRAPH_\nAhmad Sa\xe2\x80\x99dat (arab. \xd8\xa7\xd8\xad\xd9\x85\xd8\xaf \xd8\xb3\xd8\xb9\xd8\xaf\xd8\xa7\xd8\xaa\xe2\x80\x8e) on palestiinalainen poliitikko, Israelin, Yhdysvaltain ja Euroopan unionin terroristij\xc3\xa4rjest\xc3\xb6n\xc3\xa4 pit\xc3\xa4m\xc3\xa4n Palestiinan vapautuksen kansanrintaman p\xc3\xa4\xc3\xa4sihteeri. H\xc3\xa4net valittiin my\xc3\xb6s parlamentin j\xc3\xa4seneksi, mutta h\xc3\xa4n on nykyisin Israelin hallussa._NEWLINE_Sa\xe2\x80\x99datista tuli puolueen johtaja lokakuussa 2001 Israelin helikopterin surmattua h\xc3\xa4nen edelt\xc3\xa4j\xc3\xa4ns\xc3\xa4 Abu Ali Mustafan._NEWLINE_Palestiinalaishallinnon tiedustelupalvelu pid\xc3\xa4tti h\xc3\xa4net 15. tammikuuta 2002 ep\xc3\xa4iltyn\xc3\xa4 \xc3\xa4\xc3\xa4rioikeistolaisen Israelin turismiministeri Rehavam Ze\xe2\x80\x99evin murhasta 17. lokakuuta 2001. PFLP otti vastuun tapauksesta. Murha oli kosto Abu Ali Mustafan murhasta. Ahmad Sa\xe2\x80\x99datia pidettiin vangittuna palestiinalaisten presidentinkaartin suojissa ja presidentti Arafatin Muqata\xe2\x80\x99a-hallintokompleksissa. Palestiinalaisten korkein oikeus m\xc3\xa4\xc3\xa4r\xc3\xa4si Sa\xe2\x80\x99datia vastaan esitett\xc3\xa4v\xc3\xa4ksi todisteita vangitsemisen oikeuttamiseksi, mihin tiedustelupalvelu ei pystynyt. 29. maaliskuuta 2002 Israelin puolustusvoimat hy\xc3\xb6kk\xc3\xa4si Arafatin rakennuksiin, jossa pidettiin Ahmad Sa\xe2\x80\x99datin lis\xc3\xa4ksi viitt\xc3\xa4 joiden uskottiin osallistuneen Ze\xe2\x80\x99evin murhaan: Basil al-Asmar, Ahid Abu Ghalma, Majdi al-Rimawi ja Hamdi Qar\xe2\x80\x99an sek\xc3\xa4 Fu\xe2\x80\x99ad al-\xc5\xa0ubaki, jota pidettiin osallisena Gazaan aseita tuoneen Karine A -laivan tapauksesta. Israelin puolustusvoimat piiritti rakennusta kuukauden, jonka aikana nelj\xc3\xa4 Rehavam Ze\xe2\x80\x99evin tapaukseen osallistunutta tuomittiin "erikoiskentt\xc3\xa4oikeudessa" 8\xe2\x80\x9318 vuoden vankeusrangaistuksiin. 3. kes\xc3\xa4kuuta 2002 korkein oikeus m\xc3\xa4\xc3\xa4r\xc3\xa4si Sa\xe2\x80\x99datin vapautettavaksi, mit\xc3\xa4 presidentinkaarti ei tehnyt kansainv\xc3\xa4listen velvoitteidensa vuoksi._NEWLINE_Ahmad Sa\xe2\x80\x99dat ja muut siirrettiin vankilaan Jerikoon, jossa heit\xc3\xa4 pidettiin brittil\xc3\xa4isten ja yhdysvaltalaisen tarkkailijoiden valvonnan alaisina. 8. maaliskuuta 2006 tarkkailijat j\xc3\xa4ttiv\xc3\xa4t palestiinalaishallinnolle kirjeen, jossa vaativan er\xc3\xa4iden vankilan turvallisuusolojen parantamista. 14. maaliskuuta 2006 tarkkailijat j\xc3\xa4ttiv\xc3\xa4t vankilan, jonka j\xc3\xa4lkeen Israelin puolustusvoimat siirtyi puolen tunnin kuluessa palestiinalaisten hallinnassa olevaan Jerikoon ja hy\xc3\xb6kk\xc3\xa4si puskutraktorien ja panssarivaunujen tukemana vankilaan, jota vangit ja vanginvartijat puolustivat. Vankila antautui kymmentuntisen piirityksen j\xc3\xa4lkeen, jossa kuoli kaksi ja loukkaantui 35. Ahmad Sa\xe2\x80\x99dat ja viisi muuta vankia joutuivat israelilaisten vangitsemiksi. Hy\xc3\xb6kk\xc3\xa4ys Jerikoon aiheutti palestiinalaisalueilla hy\xc3\xb6kk\xc3\xa4yksi\xc3\xa4 brittil\xc3\xa4isi\xc3\xa4 edustajistoja ja yhti\xc3\xb6it\xc3\xa4 vastaan, koska brittien ja yhdysvaltalaisten uskottiin toimineen yhteistoiminnassa Israelin kanssa.'